**Приложение № 1**

**Единни изисквания за съставяне и провеждане на първи модул**

**на писмен конкурсен изпит за прием на докторанти**

Първият модул на писмения конкурсен изпит за прием на докторанти може да бъде проведен в **една от две** алтернативни форми: решаване на тест и развиване на писмена тема.

**I. Провеждане на тест**

Формата на провеждане на изпита с тест се прилага за проверка, анализиране и

оценяване на общата подготовка и знания на кандидатите за докторанти в УНСС по

съответната специалност, на основата на съвкупност от изпитни въпроси. Те са структурирани и оформени по начин, имащ пряко отношение към материала в изпитната програма.

Изпитният материал се обособява в група въпроси, които са минимум 30 и максимум 40 на брой. Към всеки въпрос се дефинират 5 варианта за отговор, от които

само един е верен. Допустими са хартиен или електронен вариант на провеждане на теста. В случаите, когато се провежда електронен тест, следва да бъде създадена база от минимум 120 въпроса.

Крайният резултат от теста се формира като сума от точките, получени от всички въпроси. Крайната оценка от теста се определя по утвърдена от катедрения съвет скала.

При формулиране на всеки въпрос в теста е необходимо да се осигури възможност за установяване на верния му отговор по ясен и недвусмислен начин в източниците за подготовка на кандидатите за докторанти, посочени в изпитната програма.

**II. Развиване на писмена тема от изпитната програма**

При развиването на тема се очаква демонстриране на структурирани базови теоретични знания в съответната научна област. Кандидат-докторантите трябва да покажат умение за логично и аргументирано изложение, добро познаване на научната литература и водещите автори, употреба на специализирана терминология, добър стил и езикова култура.

Изисквания към изложението на темата:

• елементите на текста следва да бъдат: увод в проблема, теза, аргументация и изводи;

• увод: представяне на логическата връзка между основната тема и подтемите; посочване на водещи изследователи по проблема; познаване на актуални научни изследвания;

• теза: ясно и добре структурирано извеждане; представяне на дефиниции и сравнителен анализ на сродните и различни елементи в техните характеристики; обосноваване на тезата; критичен обзор на работата на водещи изследователи; актуални проекции на темата;

• аргументация: акцент върху фактологическата и логическата аргументация, подкрепена с подходящи примери;

• изводи: направени въз основа на собствен опит или чужди изследвания.